CELEX: 32011H0413
Language: mt
Date: 2011-07-11 00:00:00
Title: 2011/413/UE: Rakkomandazzjoni tal-Kummissjoni tal- 11 ta’ Lulju 2011 dwar l-inizjattiva għall-ipprogrammar konġunt fil-qasam tar-riċerka msejħa “Iktar snin, ħajjiet aħjar – Il-potenzjal u l-isfidi tat-tibdil demografiku”

13.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 183/28
            
         RAKKOMANDAZZJONI TAL-KUMMISSJONI
   tal-11 ta’ Lulju 2011
   dwar l-inizjattiva għall-ipprogrammar konġunt fil-qasam tar-riċerka msejħa “Iktar snin, ħajjiet aħjar – Il-potenzjal u l-isfidi tat-tibdil demografiku”
   (2011/413/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b’mod partikulari l-Artikolu 181 tiegħu,
   Billi:
   
               (1)
            
            
               L-għadd ta’ Ewropej li għandhom iktar minn 65 sena huwa mistenni jiżdied bil-kbir – minn 87 miljun fl-2010 għal 124 miljun fl-2030, jiġifieri żieda ta’ 42 % (1). Din iż-żieda kontinwa fit-tul mistenni tal-ħajja hija kisba ewlenija tal-imgħoddi reċenti. Madankollu, fl-istess ħin hemm ir-riskju li din titfa’ piż ieħor fuq l-ekonomija, is-soċjetà u s-sostenibbiltà tal-finanzi pubbliċi.
            
         
               (2)
            
            
               Minħabba l-popolazzjonijiet li qed jixjieħu, se tiżdied il-ħtieġa għall-provvista pubblika ta’ trasferimenti u servizzi marbutin mal-età. Għalhekk, l-impatt fiskali tat-tixjiħ huwa mistenni jkun sostanzjali kważi fl-Istati Membri kollha. B’mod ġenerali, abbażi tal-politiki attwali, fl-UE, in-nefqa pubblika marbuta mal-età hija mistennija tiżdied bħala medja b’madwar 4,75 punti perċentwali tal-PDG sal-2060, l-iktar minħabba n-nefqa fuq il-pensjonijiet, is-servizzi tas-saħħa u s-servizzi tal-kura fit-tul (fis-settur tal-kura din in-nefqa hija saħansitra akbar minħabba li l-għadd ta’ ħaddiema qiegħed dejjem jonqos u minħabba li dawn il-ħaddiema ta’ spiss mhux qed ikunu mħarrġa biżżejjed) (2).
            
         
               (3)
            
            
               It-tnaqqis tal-popolazzjoni fl-età tax-xogħol b’madwar 50 miljun ruħ bejn l-2010 u l-2060 u ż-żieda korrispondenti fil-proporzjonijiet ta’ dipendenza, li se jiġru fil-biċċa l-kbira tagħhom saħansitra qabel l-2030, jistgħu jwasslu għal tnaqqis fit-tkabbir tal-PDG sakemm dan ma jkunx jista’ jiġi kkumpensat b’rati ikbar ta’ parteċipazzjoni u ta’ impjiegi fis-setturi kollha tal-forza tax-xogħol u bi tkabbir ikbar fil-produttività (3).
            
         
               (4)
            
            
               Minħabba li l-popolazzjoni qed tiċkien u qed tixjieħ, is-soċjetà tista’ tibbenefika bil-kbir mill-estensjoni ta’ ħajja b’saħħitha u attiva tan-nies xjuħ, mill-integrazzjoni aħjar tagħhom fl-ekonomija u fis-soċjetà u mill-fatt li dawn jiġu megħjuna jibqgħu indipendenti għal żmien itwal, u b’hekk tiżdied il-kwalità tal-ħajja taċ-ċittadini li huma ixjaħ u ta’ dawk li jieħdu ħsiebhom, tittejjeb is-sostenibbiltà tas-sistemi tal-protezzjoni soċjali (is-sistemi tal-pensjonijiet, tal-kura tas-saħħa u tal-kura fit-tul) u tinħoloq opportunità tas-suq ġdida u kbira għal soluzzjonijiet innovattivi biex wieħed jixjieħ sewwa.
            
         
               (5)
            
            
               L-istrateġija “Ewropa 2020” identifikat it-tixjiħ demografiku kemm bħala sfida kif ukoll bħala opportunità għal tkabbir intelliġenti, sostenibbli u inklużiv, u identifikat l-inizjattivi ewlenin “Aġenda Diġitali għall-Ewropa” (4), “Unjoni tal-Innovazzjoni” (5), “Aġenda għal ħiliet u impjiegi ġodda” u “Pjattaforma Ewropea għal kontra l-faqar” bħala inizjattivi li fihom dan is-suġġett ġie indirizzat bi prijorità. Il-politiki ta’ flessigurtà fl-Istrateġija Ewropea għall-Impjiegi jirrikonoxxu l-bżonn ta’ approċċ komprensiv fil-politiki tar-riżorsi umani u l-ħtieġa ta’ approċċ għax-xogħol li jkun marbut maċ-ċiklu tal-ħajja sabiex titħeġġeġ il-parteċipazzjoni fis-suq tax-xogħol u jitneħħew l-ostakli eżistenti.
            
         
               (6)
            
            
               Fis-6 ta’ Settembru 2010, il-Kummissjoni pproponiet li l-2012 għandha tkun is-Sena Ewropea għat-Tixjiħ Attiv u matulha se tfittex li tgħin lill-Istati Membri fl-isforzi tagħhom biex jgħinu lin-nies li huma ixjaħ biex jibqgħu jaħdmu u jaqsmu l-esperjenza tagħhom, biex jibqa’ jkollhom rwol attiv fis-soċjetà u biex jgħixu kemm jista’ jkun ħajjiet b’saħħithom, indipendenti u li jagħtuhom sodisfazzjon (6).
            
         
               (7)
            
            
               Hemm bżonn urġenti li tissaħħaħ il-bażi tal-għarfien dwar il-proċess tat-tixjiħ innifsu u dwar l-effetti tat-tixjiħ fuq is-soċjetà u l-ekonomija sabiex jiġi appoġġat it-tfassil tal-politika bbażat fuq il-provi.
            
         
               (8)
            
            
               Sabiex tiġi indirizzata l-isfida msemmija hawn fuq u jittieħdu benefiċċji mill-opportunitajiet, hemm bżonn ta’ azzjoni miftiehma sabiex tkun iffaċilitata kollaborazzjoni ta’ kwalità għolja fil-qasam tar-riċerka li jkollha l-għan li tipprovdi provi mir-riċerka li fuqhom ikunu jistgħu jissejsu l-interventi.
            
         
               (9)
            
            
               Fil-laqgħa tiegħu tas-26 ta’ Mejju 2010 (7), il-Kunsill għall-Kompetittività identifika u ssostanzja sett ta’ inizjattivi potenzjali għall-ipprogrammar konġunt, fosthom dik imsejħa “Iktar snin, ħajjiet aħjar – L-isfidi u l-opportunitajiet tat-tibdil demografiku”, bħala oqsma li fihom l-ipprogrammar konġunt fil-qasam tar-riċerka jagħti valur miżjud ewlieni lill-isforzi fframmentati attwali tal-Istati Membri. Għalhekk, huwa adotta konklużjonijiet li fihom għaraf il-ħtieġa li titnieda inizjattiva għall-ipprogrammar konġunt dwar dan is-suġġett u li fihom stieden lill-Kummissjoni tagħti kontribut fit-tħejjija ta’ din l-inizjattiva.
            
         
               (10)
            
            
               L-Istati Membri kkonfermaw li huma se jieħdu sehem fit-tali inizjattiva għall-ipprogrammar konġunt billi bagħtu ittri formali ta’ impenn.
            
         
               (11)
            
            
               L-ipprogrammar konġunt tar-riċerka dwar it-tibdil demografiku u t-tixjiħ tal-popolazzjoni se jipprovdi għall-koordinazzjoni tar-riċerka f’dan il-qasam, u se jagħti kontribut sinifikanti għall-bini ta’ Żona Ewropea tar-Riċerka mħaddma għal kollox li tittratta t-tixjiħ, u se jsaħħaħ ir-rwol ta’ tmexxija u l-kompetittività tal-Ewropa fir-riċerka f’dan il-qasam.
            
         
               (12)
            
            
               Sabiex jinkisbu l-għanijiet stabbiliti minn din ir-Rakkomandazzjoni, l-Istati Membri għandhom jiżguraw li jkun hemm kooperazzjoni u kumplimentarjetà mal-inizjattivi ewlenin relatati – mal-Programm Konġunt tal-Għajxien Megħjun Kontestwalment (8) u mas-Sħubija għall-Innovazzjoni dwar it-Tixjiħ Attiv u b’Saħħtu, mar-riċerka u l-iżvilupp appoġġati mill-programm ta’ qafas, b’mod speċjali fl-oqsma tat-teknoloġiji tal-informazzjoni u tal-komunikazzjoni (l-ICT), tas-saħħa u tax-xjenza soċjali, kif ukoll ma’ inizjattivi oħrajn tar-riċerka bħal dawk imsejħin “SHARE ERIC” (9) u “ERA-AGE II” (10).
            
         
               (13)
            
            
               Sabiex il-Kummissjoni tkun tista’ tirrapporta lill-Parlament Ewropew u lill-Kunsill, l-Istati Membri għandhom jirrappurtaw b’mod regolari lill-Kummissjoni dwar il-progress li jkun qed isir f’din l-inizjattiva għall-ipprogrammar konġunt,
            
         ADOTTAT DIN IR-RAKKOMANDAZZJONI:
   
               1.
            
            
               L-Istati Membri huma mħeġġa jiżviluppaw u jżommu viżjoni komuni dwar kif il-kooperazzjoni u l-koordinazzjoni fil-qasam tar-riċerka fil-livell tal-Unjoni Ewropea jistgħu jgħinu biex tintlaħaq l-isfida tat-tibdil demografiku u biex jittieħdu benefiċċji mill-opportunitajiet li dan jippreżenta.
            
         
               2.
            
            
               L-Istati Membri huma mħeġġa jiżviluppaw aġenda strateġika komuni tar-riċerka li tistabbilixxi l-bżonnijiet u l-għanijiet fil-perjodu taż-żmien medju u fit-tul tar-riċerka fil-qasam tat-tibdil demografiku. L-aġenda strateġika tar-riċerka għandha tinkludi pjan tal-implimentazzjoni li jistabbilixxi l-prijoritajiet u meta dawn għandhom jintlaħqu u li jispeċifika l-azzjonijiet, l-istrumenti u r-riżorsi meħtieġa biex din tiġi implimentata.
            
         
               3.
            
            
               L-Istati Membri huma mħeġġa jinkludu l-azzjonijiet li ġejjin bħala parti mill-aġenda strateġika tar-riċerka u mill-pjan tal-implimentazzjoni:
               
                           (a)
                        
                        
                           l-identifikazzjoni tat-tagħrif dwar il-programmi nazzjonali u l-attivitajiet tar-riċerka rilevanti u l-iskambju ta’ dan it-tagħrif;
                        
                     
                           (b)
                        
                        
                           it-tisħiħ tal-eżerċizzju konġunt dwar il-previżjoni u tal-kapaċitajiet tal-valutazzjoni teknoloġika;
                        
                     
                           (c)
                        
                        
                           l-iskambju tat-tagħrif, tar-riżorsi, tal-aqwa prattiki, tal-metodoloġiji u tal-linji gwida;
                        
                     
                           (d)
                        
                        
                           l-identifikazzjoni ta’ oqsma jew ta’ attivitajiet tar-riċerka li se jibbenefikaw mill-koordinazzjoni, mis-sejħiet konġunti għall-proposti jew mill-ġbir flimkien tar-riżorsi;
                        
                     
                           (e)
                        
                        
                           id-definizzjoni tal-modi li bihom għandha titwettaq ir-riċerka b’mod konġunt fl-oqsma msemmija fil-punt (d);
                        
                     
                           (f)
                        
                        
                           il-kunsiderazzjoni tal-ħtiġijiet li jinbidlu tal-anzjani u tal-ħtiġijiet ta’ dawk li jieħdu ħsiebhom b’mod formali u b’mod mhux formali meta jkunu qed jiġu ddefiniti l-għanijiet tal-programmi tar-riċerka dwar it-tixjiħ;
                        
                     
                           (g)
                        
                        
                           il-qsim, fejn ikun xieraq, tal-infrastruttura tar-riċerka li diġà teżisti, jew l-iżvilupp ta’ faċilitajiet ġodda bħalma huma l-banek tad-dejta kkoordinati jew l-iżvilupp ta’ mudelli sabiex jiġu studjati l-proċessi tat-tixjiħ;
                        
                     
                           (h)
                        
                        
                           it-tħeġġiġ ta’ kollaborazzjoni mtejba bejn is-settur pubbliku u dak privat, kif ukoll ta’ innovazzjoni miftuħa bejn attivitajiet differenti fil-qasam tar-riċerka u setturi tan-negozju marbutin mat-tibdil demografiku u mat-tixjiħ tal-popolazzjoni;
                        
                     
                           (i)
                        
                        
                           l-esportazzjoni u t-tixrid tal-għarfien, tal-innovazzjoni u tal-approċċi metodoloġiċi interdixxiplinari;
                        
                     
                           (j)
                        
                        
                           il-ħolqien ta’ netwerks bejn ċentri ddedikati għar-riċerka dwar it-tibdil demografiku u t-tixjiħ tal-popolazzjoni.
                        
                     
         
               4.
            
            
               L-Istati Membri huma mħeġġa jistabbilixxu struttura effiċjenti ta’ ġestjoni komuni fil-qasam tar-riċerka dwar it-tibdil demografiku u t-tixjiħ tal-popolazzjoni li jkollha s-setgħa tistabbilixxi kundizzjonijiet, regoli u proċeduri komuni għall-kooperazzjoni u l-koordinazzjoni u li jkollha s-setgħa timmonitorja l-implimentazzjoni tal-aġenda strateġika tar-riċerka.
            
         
               5.
            
            
               L-Istati Membri huma mħeġġa jimplimentaw l-aġenda strateġika tar-riċerka b’mod konġunt permezz tal-programmi nazzjonali tar-riċerka tagħhom skont il-linji gwida tal-Kundizzjonijiet ta’ Qafas fl-Ipprogrammar Konġunt żviluppati mill-Grupp ta’ Livell Għoli dwar l-Ipprogrammar Konġunt tal-Kunsill.
            
         
               6.
            
            
               L-Istati Membri huma mħeġġa jikkooperaw mal-Kummissjoni bil-għan li jiġu esplorati inizjattivi li tista’ tieħu l-Kummissjoni biex l-Istati Membri jiġu megħjuna jiżviluppaw u jimplimentaw l-aġenda strateġika tar-riċerka u bil-għan li l-programm konġunt jiġi kkoordinat mal-inizjattivi l-oħra tal-Unjoni Ewropea f’dan il-qasam, bħalma huma s-Sħubija Ewropea għall-Innovazzjoni dwar it-Tixjiħ Attiv u b’Saħħtu u l-Programm Konġunt tal-Għajxien Megħjun Kontestwalment.
            
         
               7.
            
            
               L-Istati Membri huma mħeġġa jirrappurtaw b’mod regolari lill-Kummissjoni dwar il-progress li jkun qed isir f’din l-inizjattiva għall-ipprogrammar konġunt permezz ta’ rapporti annwali dwar il-progress.
            
         
      Magħmul fi Brussell, il-11 ta’ Lulju 2011.
      
         
            Għall-Kummissjoni
         
         Neelie KROES
         
            Viċi-President
         
      
   
   
      (1)  L-għadd ta’ Ewropej li għandhom iktar minn 65 sena kważi se jirdoppja fil-ħamsin sena li ġejjin – minn 87 miljun fl-2010 għal 153 miljun fl-2060, skont it-tbassir dwar il-popolazzjoni maħruġ mill-Eurostat imsejjaħ “Europop2010”.
   
      (2)  Ibidem.
   
      (3)  COM(2009) 180 finali: Kif għandna nittrattaw l-impatt tat-tixjiħ tal-popolazzjoni fl-UE (Ir-Rapport dwar it-Tixjiħ 2009).
   
      (4)  9981/1/10 REV 1.
   
      (5)  14035/10.
   
      (6)  Il-Konklużjonijiet tal-Kunsill (tal-Kunsill tal-EPSCO ta’ Diċembru 2010) 18132/10.
   
      (7)  10246/10.
   
      (8)  Ir-rapport dwar il-kodeċiżjoni, stqarrija għall-istampa – http://www.europarl.europa.eu/sides/getDoc.do?language = en&type = IM-PRESS&reference = 20080121IPR19252
   
      (9)  http://www.share-project.org/t3/share/fileadmin/press_information/SHARE_ERIC-EN_upload.pdf
   
      (10)  http://futurage.group.shef.ac.uk/